述九頌  其七
作者：程公許
朝代：宋

paragraphs: 奫淪兮澤有水，渺莫窺兮涯涘。
鼓之雷兮噓之風，沛萬里兮流莫止。
潏濤瀾兮汎東洋，張乾綱兮翕坤紀。
渺觀兮古今，賢運兮齊軌。
狼跋兮其胡，赤舄兮几几。
東征兮遲遲，滔滔兮不歸。
歸來兮何時，繡裳兮衮衣。
美人兮嫮好，思不見兮令人老。
昔與余兮成言，忍棄之兮異道。
九疑兮緬哉，重華兮宴娭。
蒼龍兮峙闕，岧嶢兮帝臺。
蕙裯兮芷幄，從之兮九垓。
麾青虬兮以梁，驂孔鸞兮以駕。
靄雲旃兮繽紛，恍松喬兮來御。
步咫尺兮帝軒，帝一笑兮何言。
恍流盼兮下土，掃埃氛兮九埏。
余左兮汝右，余先兮汝後。
汝作朕兮股肱，拜稽首兮皇萬壽。